Școala Gimnazială nr. 3 din capitala Țării Oașului a fost modernizată
Un moment important pentru Școala Gimnazială Nr. 3 din Negrești Oaș a fost marcat luni, 4 martie, după finalizarea lucrărilor de extindere, reabilitare și modernizare, inclusiv dotări și echipamente, la Corpul B, cunoscut și sub numele de "cocioba", și a Sălii de Sport. Potrivit primarului orașului Negrești Oaș, Aurelia Fedorca, se poate spune cu mândrie că Școala 3 este acum o instituție de învățământ modernă, reabilitată integral, unde elevii beneficiază de un mediu propice învățării, în condiții decente și sigure, cu dotări și echipamente moderne, în concordanță cu lumea în care trăim.
Nu doar extindere, ci și dotare
Modernizarea Școlii Gimnaziale Nr. 3 a inclus nu doar extinderea spațiilor de învățare, ci și dotarea cu echipamente de ultimă generație, precum și crearea a două cabinete noi de logopedie și psihologie, esențiale pentru suportul educațional complet al elevilor. Toate corpurile de clădire ale Școlii 3 au beneficiat de ample intervenții inovatoare și "verzi", atât la exteriorul clădirilor, cât și în interiorul acestora.
Categorii de lucrări executate
Proiectul de modernizare a școlii a inclus o serie de lucrări complexe, finanțate prin contracte ce au combinat fonduri guvernamentale, europene și locale.
Lucrările au vizat îmbunătățiri semnificative ale infrastructurii existente, precum eficientizarea energetică prin implementarea unei fațade ventilate, modernizarea instalațiilor electrice, sanitare și termice, supraetajarea corpului B, renovarea învelitorii și a șarpantei, îmbunătățirea accesibilității pentru persoanele cu dizabilități, instalarea de sisteme avansate de detecție și semnalizare a incendiilor, pardoseli noi, ceramice și parchet, finisaje interioare. Aceste acțiuni au fost completate de dotări suplimentare: mobilier, echipamente digitale, materiale didactice și dotarea celor două cabinete de logopedie și psihologie, toate aceste eforturi contribuind la creșterea eficienței, siguranței și confortului beneficiarilor finali ai proiectului – copiii și dascălii negreșteni.
"Am întâmpinat multe probleme și dificultăți împreună cu echipa din primărie și partenerii noștri de la instituțiile de învățământ, de la obținerea fondurilor, la implementarea investiției și până la disconfortul creat elevilor și dascălilor și supărarea părinților. Cu toate acestea, efortul a meritat! Cred cu tărie că acum avem unele dintre cele mai moderne școli din județul Satu Mare.
Vă mulțumesc tuturor pentru răbdare și colaborare și le doresc dascălilor și elevilor mult succes!", a spus primarul Aurelia Fedorca.
Modernizarea tuturor instituțiilor de învățământ din oraș, un obiectiv important pentru primarul Aurelia Fedorca
Pe lângă investițiile în infrastructură, apă, canalizare, modernizări de drumuri, eficientizare energetică și regenerare urbană, cel mai important obiectiv pe care și l-a stabilit primarul Aurelia Fedorca când preluat mandatul de primar a fost modernizarea tuturor instituțiilor de învățământ din oraș, în vederea îmbunătățirii calității actului educațional și a confortului elevilor și dascălilor.
"Am conceput un program amplu de construcție, reabilitare, modernizare și extindere a unităților de învățământ și dotarea acestora. Astăzi, cu mândrie, pot spune că ne-am îndeplinit obiectivul în ceea ce privește modernizarea infrastructurii educaționale, având foarte puțin de lucru pe acest segment important. Pentru a finaliza toate aceste investiții, avem în implementare un proiect important de digitalizare, prin care vom dota toate unitățile de învățământ din oraș cu mobilier, materiale didactice și echipamente digitale. După finalizarea acestui proiect, toate instituțiile de învățământ din oraș vor fi modernizate și dotate complet la standarde moderne", a mai precizat primarul.
Investiții finalizate până acum la Negrești Oaș
• Modernizarea și eficientizarea Liceului Tehnologic Ioniță G. Andron – toate cele 4 corpuri – fonduri europene și buget local
• Modernizarea și eficientizarea Liceului Teoretic Negrești–Oaș – fonduri europene și buget local
• Modernizarea și eficientizarea Școlii Gimnaziale Nr.1 – urmează să ne mutăm în casă nouă, în implementare – fonduri europene și buget local
• Modernizarea și eficientizarea Grădiniței cu program prelungit nr.7 – LICURICI – fonduri europene și buget local
• Creșa CASTELUL PITICILOR, pe amplasamentul vechii școli nr.2, din Popăscu – construcție nouă din temelii, fonduri guvernamentale și buget local
• Construirea și dotarea grădiniței din Cartierul Decebal, după demolarea unui bloc abandonat – fonduri guvernamentale și buget local
• Modernizarea Grădiniței nr.2 de pe strada Vasile Lucaciu – buget local
• Modernizarea Grădiniței cu program prelungit Nr.1 – buget local, în lucru
Toate acestea sunt proiecte complexe pentru care întreaga echipă din Primărie și Consiliul Local, și bineînțeles partenerii de la instituțiile de învățământ, au lucrat asiduu.